**VRAČILO CELOTNEGA ZNESKA PLAČANE TROŠARINE**

**(19. člen Zakona o trošarinah – ZTro-1)**

**Podrobnejši opis**

**2. izdaja, MAJ 2023**

**KAZALO**

[1.0 UPRAVIČENCI DO VRAČILA TROŠARINE 3](#_Toc481744327)

[2.0 ZAHTEVEK ZA VRAČILO TROŠARINE 3](#_Toc481744328)

[3.0 DOKAZOVANJE UPRAVIČENOSTI 3](#_Toc481744329)

[4.0 IZRAČUN ZNESKA ZA VRAČILO TROŠARINE 4](#_Toc481744330)

[5.0 VRAČILO TROŠARINE 4](#_Toc481744331)

1. UPRAVIČENCI DO VRAČILA TROŠARINE

Na podlagi prvega odstavka 19. člena [Zakona o trošarinah](http://www.pisrs.si/Pis.web/pregledPredpisa?id=ZAKO7128) ter pod pogoji in način iz 7. člena [Pravilnika o izvajanju Zakona o trošarinah](http://www.pisrs.si/Pis.web/pregledPredpisa?id=PRAV12924) imajo pravico do vračila celotnega zneska plačane trošarineza vse skupine trošarinskih izdelkov naslednje osebe:

1. imetnik trošarinskega skladišča, ki je trošarinske izdelke, ki so že bili sproščeni v porabo v Sloveniji, vnesel v trošarinsko skladišče;
2. oseba, ki je izvozila trošarinske izdelke, ki so bili sproščeni v porabo v Sloveniji;
3. oseba, ki je pridobila trošarinske izdelke po ceni z vključeno trošarino in jih je porabila za namene iz 72. in 97. člena tega zakona;
4. oseba, ki je nabavila trošarinske izdelke po ceni z vključeno trošarino in jih porabila kot sestavino za izdelavo drugih trošarinskih izdelkov;
5. oseba, ki je trošarinske izdelke prodala v skladu s predpisanimi pogoji osebi iz 15. in 17. člena Zakona o trošarinah brez obračunane trošarine, sama pa jih je nabavila po ceni z vključeno trošarino;
6. trgovec, ki je nabavil trošarinske izdelke po ceni z vključeno trošarino in jih umaknil s tržišča, ker so postali neužitni oziroma neuporabni in so bili uničeni pod nadzorom davčnega organa;
7. proizvajalec trošarinskih izdelkov izven režima odloga za proizvedene trošarinske izdelke na zalogi, za katere je plačal trošarino, vendar so postali neužitni oziroma neuporabni in so bili uničeni pod nadzorom davčnega organa;
8. oseba, ki je utekočinjeni zemeljski plin, ki je že bil sproščen v porabo v Sloveniji, vnesla v omrežje zemeljskega plina
9. trgovec, ki ima na zalogi izven trošarinskega skladišča drobno rezan tobak oziroma cigarete in se zanje zniža trošarina ali drobnoprodajna cena.

2.0 ZAHTEVEK ZA VRAČILO TROŠARINE

Pravica do vračila se uveljavi s predložitvijo zahtevka v elektronski obliki preko [informacijskega sistema davčnega organa](https://view.officeapps.live.com/op/view.aspx?src=https%3A%2F%2Fwww.fu.gov.si%2Ffileadmin%2FInternet%2FDavki_in_druge_dajatve%2FPodrocja%2FTrosarine%2FOpis%2FInformacijski_sistem_E_TROD_programska_podpora_trosarinam_in_okoljskim_dajatvam.docx&wdOrigin=BROWSELINK). Če informacijski sistem davčnega organa ni na voljo in davčni organ informacijo o nedelovanju objavi na svoji [spletni strani](https://edavki.durs.si/EdavkiPortal/OpenPortal/CommonPages/Opdynp/PageEdavkiRssView.aspx?rid=e_davki) pred iztekom roka za predložitev zahtevka za vračilo trošarine, se lahko zahtevek predloži v elektronski obliki na uradni elektronski naslov davčnega organa ali v papirni obliki pri [pristojnemu finančnemu uradu](https://www.fu.gov.si/kontakti/kontaktni_center_furs/%22%20%5Cl%20%22c6546) glede na sedež vložnika.

Zahtevek za vračilo trošarine se predloži na obrazcu »Uveljavljanje vračila plačane trošarine »[TROV-VRAČILO](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=obrazec_trov_vracilo)«, ki je objavljen na spletni strani davčnega organa.

Trgovec, ki ima na zalogi izven trošarinskega skladišča drobno rezani tobak oziroma cigarete, ob znižanju trošarine ali drobnoprodajne cene uveljavlja vračilo trošarine z zahtevkom [»Splošni zahtevek za vračilo VRA-OD«](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=obrazec_vra_od), ki ga predloži v elektronski obliki preko [informacijskega sistema davčnega organa](https://view.officeapps.live.com/op/view.aspx?src=https%3A%2F%2Fwww.fu.gov.si%2Ffileadmin%2FInternet%2FDavki_in_druge_dajatve%2FPodrocja%2FTrosarine%2FOpis%2FInformacijski_sistem_E_TROD_programska_podpora_trosarinam_in_okoljskim_dajatvam.docx&wdOrigin=BROWSELINK). Ob znižanju trošarine ali drobnoprodajne cene davčni organ na spletni strani objavi pripomoček za pomoč pri izračunu zneska razlike trošarine.

Zahtevek za vračilo trošarine se vloži kot mesečni zahtevek do zadnjega dne tekočega meseca za pretekli mesec, v katerem je nastal razlog za vračilo iz točke 1.0 tega podrobnejšega opisa, ali kot letni zahtevek do 30. junija tekočega leta za preteklo leto, v katerem je nastal razlog za vračilo iz točke 1.0 tega podrobnejšega opisa. Mesečni in letni način uveljavljanja vračila trošarine v posameznem koledarskem letu se izključujeta.

Imetnik trošarinskega skladišča in pooblaščeni prejemnik lahko uveljavita vračilo trošarine z zahtevkom za vračilo trošarine ali kot neposredno oprostitev, z odbitkom od trošarinske obveznosti v obračunu trošarine vloženim v skladu z 11. členom Zakona o trošarinah. Oba načina uveljavljanja vračila trošarine za isto davčno obdobje se izključujeta.

3.0 DOKAZOVANJE UPRAVIČENOSTI

Oseba, ki je izvozila trošarinske izdelke - upravičenec iz 2. točke prvega odstavka 19. člena Zakona o trošarinah dokazuje upravičenost do vračila trošarine z dokazilom o izstopu blaga, ki ga izda carinski organ in dokazuje, da so bili trošarinski izdelki dejansko izneseni iz carinskega območja Unije. Pojem »izvozila« pomeni iznos unijskih trošarinskih izdelkov iz carinskega območja Unije, danih v postopek izvoza v skladu s carinsko zakonodajo Unije.

Oseba iz 4. točke prvega odstavka 19. člena Zakona o trošarinah uveljavlja pravico do vračila trošarine za trošarinski izdelek, porabljen v lastni proizvodnji, na podlagi dokazila o plačilu trošarine za končni izdelek.

Upravičenec iz 3. in 4. točke prvega odstavka 19. člena Zakona o trošarinah dokazuje upravičenost do vračila trošarine z evidencami o porabi trošarinskih izdelkov in z evidencami o vrsti in količini izdelanih proizvodov, če trošarinske izdelke uporabi v proizvodnji.

Upravičenec iz 8. točke prvega odstavka 19. člena Zakona o trošarinah dokazuje upravičenost do vračila trošarine z dokazili o vnosu utekočinjenega zemeljskega plina v prenosno ali distribucijsko omrežje.

Trgovec iz 9. točke prvega odstavka 19. člena Zakona o trošarinah dokazuje upravičenost do vračila trošarine na podlagi evidentiranja zalog drobno rezanega tobaka oziroma cigaret, ki se opravi na dan pred znižanjem trošarine ali drobnoprodajne cene. Popis zalog vsebuje vrsto in količino cigaret oziroma drobno rezanega tobaka, drobnoprodajno ceno veljavno, ko je bila trošarina za drobno rezan tobak oziroma cigarete obračunana in drobnoprodajno ceno, ko se je znižala ter kraj in datum evidentiranja zalog.

4.0 IZRAČUN ZNESKA ZA VRAČILO TROŠARINE

Pri izračunu zneska za vračilo trošarine se uporabita znesek in stopnja oziroma znesek trošarine, veljaven na dan, ko je bila trošarina obračunana, oziroma na dan nabave trošarinskih izdelkov, navedenem na računu, s katerim upravičenec dokazuje, da je trošarinske izdelke nabavil s plačano trošarino.

Za drobno rezani tobak oziroma cigarete, ki so na zalogi izven trošarinskega skladišča in se zanje zniža trošarina ali drobnoprodajna cena, se znesek za vračilo trošarine izračuna kot razlika med zneskom in stopnjo trošarine, veljavno na dan, ko je bila trošarina obračunana, ter znižanim zneskom in stopnjo trošarine.

5.0 VRAČILO TROŠARINE

Pristojni organ vrne trošarino v 30. dneh od vročitve odločbe o vračilu.